ফিফা র‌্যাঙ্কিংয়ে বেলজিয়াম-পর্তুগালের উন্নতি
মার্চের আন্তর্জাতিক উইন্ডোর পারফর‌ম্যান্সের ভিত্তিতে ফিফা র‌্যাঙ্কিংয়ের শীর্ষ তিনে একটি পরিবর্তন এসেছে। ইংল্যান্ডকে এক ধাপ নিচে পাঠিয়ে সেরা তিনে ফিরেছে বেলজিয়াম। উন্নতি হয়েছে সাবেক ইউরো চ্যাম্পিয়ন পর্তুগালের। নেদারল্যান্ডসকে এক ধাপ নিচে পাঠিয়ে ছয়ে উঠেছে ক্রিস্তিয়ানো রোনালদোর দল।শীর্ষ দুইয়ে কোনো পরবির্তন নেই। ১৮৫৮ পয়েন্ট নিয়ে যথারীতি শীর্ষে আছে আর্জেন্টিনা। লিওনেল মেসিকে ছাড়াই খেলতে নেমে এল সালভাদরকে ৩-০ ও কোস্টা রিকাকে ৩-১ গোলে হারায় বিশ্ব চ্যাম্পিয়নরা।দুই নম্বরে আছে গত দুই বিশ্বকাপের ফাইনালিস্ট ফ্রান্স। জার্মানির বিপক্ষে ২-০ গোলে হেরে যাওয়ার পর চিলিকে ৩-২ গোলে হারায় দিদিয়ে দেশমের দল।জার্মানির বিপক্ষে হারে আর্জেন্টিনার সঙ্গে বেড়েছে ফ্রান্সের ব্যবধান। দুইবারের বিশ্ব চ্যাম্পিয়নদের পয়েন্ট এখন ১৮৪০.৫৯। শীর্ষ দুই দলের মাঝে পয়েন্টের ব্যবধান প্রায় ১৮।
মার্চে খেলা দুই ম্যাচে কোনো জয় পায়নি বেলজিয়াম। আয়ারল্যান্ডের বিপক্ষে গোলশূন্য ড্রয়ের পর ইংল্যান্ডের বিপক্ষে জয়ের সম্ভাবনা জাগিয়ে ড্র করে ২-২ গোলে।ওই ম্যাচের আগে ব্রাজিলের বিপক্ষে ১-০ গোলে হারা ইংল্যান্ড পয়েন্ট হারিয়েছে ৫.১৫। তাদের চেয়ে একটু কম ৩.২৩ পয়েন্ট হারিয়েছে বেলজিয়াম। তাতে ভগ্নাংশ ব্যবধানে এগিয়ে গেছে দলটি। বেলজিয়ামের পয়েন্ট ১৭৯৫.২৩ আর ইংল্যান্ডের ১৭৯৪.৯।
পঞ্চম স্থানেই আছে ব্রাজিল। ইংল্যান্ডকে হারানোর পর পাঁচবারের বিশ্ব চ্যাম্পিয়নরা ৩-৩ গোলে ড্র করে স্পেনের বিপক্ষে। স্পেন ধরে রেখেছে অষ্টম স্থান।সুইডেনকে ৫-২ গোলে হারানোর পর অঘটনের শিকার হয় পর্তুগাল। ২-০ গোলে হেরে যায় স্লোভেনিয়ার বিপক্ষে। স্কটল্যান্ডকে ৪-০ গোলে হারানোর পর জার্মানির বিপক্ষে ২-১ গোলে হেরে যাওয়ায় অবনতি হয়েছে নেদাল্যান্ডসের।সেরা দশে আর আছে ইতালি ও ক্রোয়েশিয়া।ফিলিস্তিনের বিপক্ষে দুটি হারে ১১.৪৫ পয়েন্ট হারিয়েছে বাংলাদেশ। এক ধাপ পিছিয়ে ১৮৪ নম্বরে নেমেছে হাভিয়ের কাবরেরার দল। বাংলাদেশের পয়েন্ট ৯০৫.৩।

সবশেষ প্রকাশিত ফিফা র‌্যাঙ্কিংয়ে এক ধাপ অবনতি হয়েছে বাংলাদেশের।